google/wiki40b huggingface dataset:
Ayn al-Arab

Ayn al-Arab (arabisk: عين العرب, ‘Ayn al-‘Arab, kalt Kobane på kurdisk) er en by nord i Syria i guvernementet Aleppo. Ifølge Syrisk statistisk sentralbyrå (CBS) hadde Ayn al-Arab et folketall på 44 821 i 2004. Innbyggerne i Ayn al-Arab er nå for det meste kurdere. Embedsfolk og politi kommer derimot fra andre deler av Syria. Frem til 1970-årene bodde det også en god del  armenske familier der, men de er senere reist til større byer som Aleppo eller til Armenia.

Historie

Ayn al-Arab begynte som en stasjon bygd i 1912 ved Bagdadbanen. Armenere som flyktet fra folkemordet i Anatolia grunnla en landsby ved togstasjonen i 1915, og ikke lenge etter kom det også kurdere tilflyttende. Etter demarkasjonen av grensen mellom Syria og Tyrkia langs jernbanelinjen i 1921, ble en mindre del av den opprinnelige by liggende på tyskisk side. 
Byen ligger altså kloss inntil den syrisk-tyrkiske grense og midt i mot den tyrkiske by Suruç i provinsen Şanlıurfa. Ayn al-Arab ligger 160km nordøst for Aleppo og 30km øst for elven Eufrat.
Større kurdiske eşirets her er Berazan og Kêtikan. Kjente i disse stammene var f. eks. Bozan Beg, hans nevø Şahin Şahin (begge politikere), og kunstnerne og forfatterne Mişoyê Bekebûrê, Polat Can og Jan Dost, og politikeren Salih Muslim.

Slaget om Kobane

I september 2014 gikk den islamistiske opprørsgruppa ISIL til angrep på   Kobane (Ayn al-Arab). I løpet av få dager var landsbygda erobret og ISIL trengte inn i selve byen Kobane. Hundretusener sivile flyktet over grensa til Tyrkia.
De kurdiske makthaverne i byen, partietPYD som er alliert med PKK  i Tyrkia], ba om internasjonal hjelp. Tyrkiske stridsvogner ble plassert langs grensa, men greip ikke inn i kampene. Den tyrkiske presidenten, Recep Tayyip Erdoğan, uttalte  at Tyrkia ikke  ville gripe inn i en kamp mellom to terroristgrupper. Imidlertid valgte USA og Frankrike å sette inn flyvåpen, først ved å slippe forsyninger til byens forsvarere.  Deretter fulgte ei  lang rekke  flyangrep på  ISILs stillinger, som gjorde det mulig for de kurdiske geriljastyrkene  å holde stand gjennom harde gatekamper, ofte fra hus til hus.  I slutten av november fikk PYD dessuten støtte av kurdiske peshmerga-styrker fra  den kurdiske regionen i Irak, som i en overraskende utvikling fikk tillatelse il å passere gjennom tyrkisk område. 
I januar 2015 ble det klart at ISIL var på retrett for de kurdiske styrkene, og i februar erklærte PYD at byen Kobane var befridd for jihadister. I dagene som fulgte  rykket de kurdiske styrkene også inn i landsbyene omkring byen.
Drogon-sakramentariet

Drogon-sakramentet (fransk Sacramentaire de Drogon, MS lat. 9428) i Det franske nasjonalbibliotek, Bibliotheque Nationale de France, i Paris, er et karolingst illuminert manuskript på pergamentpapir, et av monumentene innen fransk illuminerte bokkunst fra middelalderen. Ordet sakrament kommer fra latin, sacrare «hellige, innvie», og står for hellig, rituell handling i den kristne lære, eksempelvis med dåp og nattverd. En sakramentbok inneholder alle bønnene som en prest sier i løpet av et år.
Sakramentboken ble skrevet og malt for personlig bruk av Karl den stores sønn Drogon de Metz, biskop av Metz. Bispesetet var fremstående i middelalderens Frankrike: Karl den skallede ble kronet i katedralen St. Étienne i Metz, og Ludvig den fromme og hans illegitime halvbror Drogon biskopen ble begge gravlagt der. I 843 ble Metz hovedstad i kongedømmet Lotharingia, og flere riksdager og råd ble holdt der.
Biskop Drogons posisjon tillot ham å bli en av de store patroner av 800-tallets kunstfremstilling. Han prydet sin katedral i Metz med verker som står fram som høydepunkter i karolingst kunst i henhold til skjønnhet og kostelighet. Blant dem er tre bevarte manuskripter fra hoffskolen hvor Drogon-sakramentet var det mest modne og mest forseggjorte.
Denne sakramentboken er ikke et produkt av et scriptorium, klosterskrivestue, men avslører en opprinnelse i hoffskolen. Det inneholder kune de liturgiske seksjonene som en biskop prekte. Et eksempel av de individuelle figurene i dens ikonografi er initialen O for bønnene for palmesøndag som inneholder en korsfestelse av en ny ikonografisk type, et som har blitt kalt for christus patiens framfor den triumferende Kristus på korset (christus triumphans) som hadde vært normen. I bildet er den døde og lemlestede kroppen til Kristus rennende av vann og blod som blir samlet opp av en kvinnelig figur gjenkjennbar som allegoriske Ecclesia, kirken selv, i et beger som ville bli tilknyttet den framtidige legenden om Den hellige gral. Slangen fletter seg rundt korsets støttepunkt og figurene representerer solen og månen som er vitne ovenfra. Manuskriptets stil er også betraktet som påvirket av patronens innflytelse ved å være et uvanlig forent verk av en liten gruppe håndverkere som har arbeidet i nært samarbeid.
Verkets størrelse er 264 mm ganger 214 mm, og består av 130 folioblader som alle er rikt illuminert.
Klassereise

Klassereise er en sosiologisk og litterær betegnelse på en persons virkelige eller selvopplevde overgang mellom to grupper i samfunnet. Betegnelsen brukes vanligvis om forflyttelsen fra en lavere til en høyere sosioøkonomisk klasse i det moderne samfunnet, for eksempel fra en barndom i arbeiderklassen til et voksenliv med høyere utdannelse og lønn.
Det sosiologiske begrepet sosial mobilitet dekker det samme i bredere, faglig forstand.

Historikk

Ordet klassresa i svensk oppstod i 1990-årene. Klassereiser, som særlig er vært vanlig i sosialdemokratiske samfunn etter Den annen verdenskrig, beskrives i eller er tema for flere bøker, blant andre idéhistoriker Ronny Ambjörnssons Mitt förnamn är Ronny : berättelsen om en klassresa (1996) og Karin Sveens Klassereise : Et livshistorisk essay (2000).
Klassereiser handler ikke bare om økonomi, men også om tilegnelse av sosial status og kulturelle koder. Utdannelse betraktes vanligvis som et sentralt element i klassereiser.
Svømming under Asialekene 1958

Svømming under Asialekene 1958 ble arrangert i Tokyo i Japan i mai 1958. Det 21 øvelser, tolv for menn og ni for damer. Japan ble beste nasjon med tjue gullmedaljer foran Filippinene med en.
Tanabreddens Ungdom

Tanabreddens Ungdom (etablert 1973 i Karasjok) var en samisk musikkgruppe, bestående av Irene Pettersen, Leif Wigelius, Ingvald Guttorm og Hartvik Hansen. Gruppen ble kjent som den første som populariserte joik med plateutgivelse (MAI 7402, 1974). I en tid da joik var tildels forbudt i norsk skole, skapte dette meget publisitet, og platen solgte over 20 000 eksemplar og var representert på Norsktoppen.
Tanabreddens Ungdom ble i 2017 tildelt Áillohaš-musikkprisen under Sámi Grand Prix.
Jovnna (JLP 909, 1982) utkom med Tore Aslaksen istedenfor Wigelius, og deres seneste er samlealbumet Deatnogátte Nuorat – Buoremusatææ (Iđut 2001). Anne-Lise Solbakk har også bidratt. Jubileumskonserter ble gjennomført i 2004, og gruppen var portrettert i programmet «Sápmelaš Oaivil» i NRK.
Louis Theroux's Weird Weekends

Louis Theroux's Weird Weekends er en dokumentarisk TV-serie produsert av BBC fra 1998 til 2000. Louis Theroux gir seerne en sjanse til å se korte glimt av verdener med individer og grupper som seerne vanligvis ikke ville kommet i kontakt med, eller iaktta på nært hold. I de fleste tilfeller betyr dette å intervjue mennesker med ekstreme synspunkt i bestemte saker, eller mennesker som generelt sett tilhører subkulturer folk enten ikke kjenner til, eller som folk ser litt ned på.
Denne serien ble først vist i Storbritannia på BBC2. I løpet av tre sesonger ble det laget 16 ordinære programmer. I tillegg ble det den første sesongen vist en «julespesial»-episode, der Theroux inviterte en person fra hvert av de første fire programmene hjem til seg selv.
Compsocerus

Utseende

Middelsstore, avlange, røde trebukker med metallisk blå dekkvinger. Antennene er noe lengre enn kroppen, det sjette leddet med en dusk av lange, svarte hår. Pronotum er tønneformet, dekkvingene nesten parallellsidige.

Levevis

Larvene lever i død ved, mest av løvtrær.

Utbredelse

Slekten er utbredt i det sørlige Sør-Amerika, mest i det sørlige Brasil men også i Bolivia, Paraguay, Uruguay og det nordlige Argentina.
Domodossola

Domodossola eller Dòm er en by og kommune i provinsen Verbano Cusio Ossola, i regionen Piemonte, Italia.
Byen er endestasjon for Centovallibanen, som går til Locarno i Sveits.
VM i sommerskiskyting 1996

VM i sommerskiskyting 1996 ble arrangert i Hochfilzen i Østerrike i september 1996.
Røsvik

Røsvik er et gammelt handelssted og tidligere fergested i Sørfold kommune i Nordland. Stedet ligger på vestsiden av fjorden Sørfolda, ca. 28 km nord for Fauske. Røsvik hadde 209 innbyggere i 2007, men innbyggertallet har siden falt under 200.
Handelsstedet ble grunnlagt i 1760 og fredet i 1942. Handelsmannen på stedet, Arnt Abelsen Mørch, fikk gjestgiverbevilling i 1772. Røsvik kirke er en trekirke fra 1883 med 600 plasser. I dag ligger blant annet psykiatrisenteret Røsvik bo- og behandlingssenter i Røsvik, men dette er ikke i drift.

Fergestedet

Veien mellom Fauske og Røsvik sto ferdig i 1932; den er i dag riksvei 826. I april 1941 ble det satt i drift ei fergerute mellom Røsvik og Bonåsjøen, som en del av riksvei 50 mellom Fauske og Narvik. Da veien mellom Straumen og Sommerset (nåværende europavei 6) ble åpnet i 1966, begynte ferga å gå mellom Sommerset og Bonåsjøen. Fra 1964 gikk det ferge mellom Røsvik og Nordfold i Steigen. Den ferga ble nedlagt da Steigentunnelen ble åpnet i 1991.
Fergekaia og ei ventebu i Røsvik er foreslått vernet i Nasjonal verneplan for veger, bruer og vegrelaterte kulturminner.
Operasjon Durham

DURHAM var kodeordet for den psykologiske krigføringen i Norge mot tyske soldater.
Operasjonen ble ført i Trøndelag fra tidlig 1944 og frem til mars 1945 og ble ledet av den høyt dekorerte motstandsmannen Erik Gjems-Onstad.
Sanningsvittnet

Sanningsvittnet er en eldre svensk kristen avis. Flere kjente salmer og kristne sanger ble først publisert i denne avisen, for eksempel «Fröjdas, vart sinne» (22. desember 1881), «Framåt, det går igenom» (12. januar 1882), «Min framtidsdag är ljus och lång» (8. november 1883) og «O store Gud» (16. februar 1891).
Carrie Prejean

Biografi

Carrie Prejean ble født i San Diego, California, til Wilbert Prejean og Francine Coppola. Hennes mor er italiensk-amerikansk. Hun vokste opp i et evangelisk kristent hjem i California. Hennes foreldre skilte seg i 1988.
Prejean ble uteksaminert i 2005 fra Vista High School i California. Hun har også gått på en evangelisk privatskole i El Cajon, California. Prejean har arbeidet som frivillig med barn som har utviklingshemming. Hun studerer til å bli en spesiell utdanning lærer.

Karrière

Prejean deltok på Miss California 2008-missekåringen, og var i utgangspunktet rangert som nummer tre. Senere ble en dommerfeil oppdaget og hun ble rangert på førsteplass. Året etter vant hun Miss USA 2009-tittelen. Hun konkurrerte på nasjonalt TV under missekåringen i Las Vegas, Nevada i april 2009. Hennes svar på et siste spørsmål under konkurransen ble gjenstand for uenighet.
Prejean fikk landsdekkende oppmerksomhet for sin respons på et spørsmål om homofile ekteskap under missekåringen. Hun ble spurt av dommer Perez Hilton, som er homofil, om hun trodde hver stat i USA bør legalisere homofile ekteskap. Hun svarte at hun mener at ekteskap bør være mellom en mann og en kvinne.

Personlig liv

Prejean giftet seg den 2. juli 2010 med Kyle Boller i San Diego, California. De annonserte i november 2010 at de ventet et barn. Prejean fødte sitt første barn den 11. mai 2010, en jente som heter Grace Christina.
Rådmansgatan tunnelbanestasjon

Rådmansgatan er en stasjon i Stockholms tunnelbane. Den ligger i bydelen Vasastaden i Stockholms innerstad.
Den underjordiske stasjonen ligger under Sveavägen mellom Rådmansgatan og Rehnsgatan. Stasjonen ligger mellom stasjonene Odenplan og Hötorget og ble tatt i bruk 26. oktober 1952.
Stasjonen trafikkeres av T-bane 1 (grønn linje).
Flimra

Om programmet

Flimra med Svein Erik Børja og Kalle Fürst i spissen var det første TV-programmet skapt av og for ungdom da det kom i 1970. Programmet bidro til å legge grunnlaget for ungdomsprogrammer som U, Åpen post og XLTV.

Dokumentaren Asifa

Et dokumentarprogram som vakte særlig oppsikt da det ble sendt på Flimra var Asifa – palestinaren, som satte søkelyset på forholdene i den palestinske flyktningleiren Shatila. Programmet handlet om skjebnen til den 12 år gamle jenta Asifa som trente på å bli geriljasoldat. I programmet kom det frem påstander om at israelerne slapp små bomber kamuflert som leketøy slik at de skulle ramme barn som plukket dem opp i god tro.
Programmet var det aller første i Norge til å ta for seg forholdene på den palestinske siden. Det norske publikum var på den tiden vant til proisraelske fremstillinger i mediene og det ble derfor et sjokk å se et program som talte palestinernes sak. Politikerne krevde skrevne retningslinjer for hele NRKs programvirksomhet. Blant annet sluttet Arbeiderpartiets representanter på Stortinget seg til kravet. Etter Kjell Magne Fredheims og de andre representantenes kritikk av NRKs medarbeidere, bestemte kringkastingssjef Torolf Elster at det skulle lages skriftlige retningslinjer for programvirksomheten i NRK, og kritikken stilnet.
Samarbeidsrådet for tros- og livssynssamfunn

Samarbeidsrådet for tros- og livssynssamfunn (STL)  ble opprettet i 1996 som en paraplyorganisasjon for tros- og livssynssamfunn i Norge. 
Samarbeidsrådet arbeider for likebehandling av religioner og livssyn, og legger til rette for dialogarbeid mellom samfunnene. Samarbeidsrådet kan ikke ta bindende avgjørelser for de enkelte medlemssamfunn, og vedtak fattes med konsensus.

Sammensetning og organisasjon

Per 2019 er det femten samfunn som deltar. De nyeste medlemmene er Muslimsk Dialognettverk Norge (MDN) og Ahmadiyya Muslim Jama´at Norge, som ble tatt opp som medlemmer 25. februar 2019. Da hadde de begge hatt observatørstatus i rådet i ett år.
Samarbeidsrådets viktigste organ er rådet som består av to personer fra hvert medlemssamfunn. Medlemmer i STL som er paraplyorganisasjoner har inntil tre representanter og én vara hver, hvorav én representant med stemmerett. En særegenhet sammenlignet med tilsvarende organisasjoner i andre land er at majoritetssamfunnet Den norske kirke (v/ Mellomkirkelig råd) deltar i arbeidet på lik linje med minoritetssamfunnene, og en annen særegenhet er at et sekulært livssyn er representert i et slikt organ (gjennom Human-Etisk Forbund).
Vanligvis møtes rådet fire ganger i året. Samarbeidsrådets sekretariat har fire fast ansatte, i tillegg til et antall midlertidige stillinger.

Dialogarbeid og representasjon

Offentlig støtte til lokalt dialogarbeid fordeles via STL, og de arrangerer bl.a. Religions- og livssynslederforum to ganger i året for de religiøse/åndelige ledere og ledere fra livssynssamfunnene.
I offentlige høringer og faste møter med Kulturdepartementet representerer Samarbeidsrådet bredden av sine medlemmer. 
Samarbeidsrådet oppnevner ett styremedlem med vara til Senter for studier av Holocaust og livssynsminoriteter.
Fubuki Kuno

Landslaget

Fubuki Kuno spilte 1 landskamp for Japans kvinnelandslag.
Mirakel (album)

Mirakel er et musikkalbum utgitt av Steinar Engelbrektson Band i 2006.
Sandefjord sykehus

Sandefjord sykehus var et statseid sykehus i Sandefjord, som var i drift i 50 år. Driften startet opp juni 1959, og sykehuset ble nedlagt 28. juni 2009.
Sykehuset ble i 2000 slått sammen med de andre sykehusene i Vestfold under navnet Sykehuset i Vestfold, som nå eies av Helse Sør-Øst.
Bundespressekonferenz

Bundespressekonferenz (BPK) (norsk: Den nasjonale pressekonferanse) er en forening for tyske, politiske journalister. Institusjonen som ble etablert i 1949, opprettholder den særlige tyske tradisjon fra Weimarrepublikken at det er pressen selv og ikke myndighetene, eller andre institusjoner, som arrangerer pressekonferansene. Regjeringen møter ukentlig til tre pressekonferanser i Bundespressekonferenz. Foreningens hus i Berlin ligger ved Sprees høyre bredd, på motsatt side av elven for byens politiske sentrum.

Historie

BPK ble stiftet høsten 1949, samme år som Forbundsrepublikken Tyskland ble grunnlagt. Foreningens formål er å legge til rette for journalistenes mulighet for å rapportere til offentligheten. Foreningen er åpen for tyske journalister som hovedsakelig rapporterer om tyske forhold, og som har arbeidssted i hovedstaden Berlin eller i den tidligere hovedstad Bonn. Den hadde i 2009 922 medlemmer.    
Bundespressekonferenz har sin historiske forløper i en praksis som ble etablert under Weimarrepublikken, etter avslutningen av første verdenskrig. Pressekonferansene var til da blitt organisert av de militære myndigheter. Journalistene tok under det nye, demokratiske system selv initiativet, og arrangerte pressekonferanser der myndighetene svarte på spørsmål. 
I den nasjonalsosialistiske periode fra 1933 til 1945, ble praksis endret tilbake, slik at staten arrangerte pressekonferansene, og disse ble en del av myndighetenes propaganda. 
Etter den andre verdenskrig ble Weimarrepublikkens tradisjoner vekket til live igjen, først lokalt i Hannover og Frankfurt, og i 1949 på nasjonalt plan. BPK ble først etablert i Bonn hvor regjeringen da hadde sine kontorer, men fikk i 1990 et avdelingskontor i Berlin. Da Berlin i 1999 ble valgt til hovedstad, la BPK sitt hovedkontor til Berlin. 
Foreningen fikk i 2000 en egen bygning for hovedkontoret i Berlin, Gebäude der Bundespressekonferenz. Bygningen ligger ved Sprees høyre bredd i Berlin sentrum, vis-à-vis bygningene til de politiske institusjonene i Band des Bundes.
Det er BPK som selv organiserer pressekonferanser for politikere, næringsliv og kultur, og ikke motsatt. Det anses som en plikt for myndighetene til å møte i Bundespressekonferenz. Regjeringen har ukentlig tre faste pressekonferanser i BPKs hus, invitert av journalistene. Det er bare foreningens medlemmer som får stille spørsmål på konferansene.
Anapsicomus

Utseende

Middelsstore, litt blanke, brunlige trebukker. Antennene er omtrent så lange som kroppen. Pronotum er sylindrisk og har en pigg midt på hver sidekant. Dekkvingene er parallellsidige.

Utbredelse

Artene lever i det sørlige og østlige Brasil.
Fylkesvei 7518

Fylkesvei 7518 går mellom Nordli og Dyping i Steigen kommune. Veien er 1,1 km lang.
Frem til 2019 hadde veien betegnelsen fylkesvei 637.
Antenne

Senderantenne

En senderantenne er en type antenne som fungerer ved at de høyfrekvente elektromagnetiske radiobølgene som stråler ut fra senderantennene, kommer fra høyfrekvente vekselstrømmer som svinger fram og tilbake i antennen. Strømmen i antennen danner magnetiske felter rundt antennen, samtidig som det blir dannet elektriske felter mellom antennen og jord. Når de elektromagnetiske radiobølgene brer seg utover, vil det dannes elektriske og magnetiske felter som står 90 grader i forhold til hverandre, og vi får en Elektromagnetisk polarisering av signalet fra antennen.
Det elektriske signalene fra forsterkertrinnet i en radiosender overføres til antennen med en kabel som fungerer som en radiolinje. Disse signalene er høyfrekvente vekselstrømmer vanligvis med frekvenser nær signalets bærebølgefrekvens. Antennens utforming og dimensjoner er bestemmende for hvilke frekvenser som er i resonans med antennen. Dersom radiosenderen sender et signal med frekvens litt forskjellig fra resonansfrekvensen til antennen, vil noe av energien i radiosignalet reflekteres tilbake til senderen. Dette kalles stående bølger. De måles med en SWR-måler. SWR er forkortelse for "standing wave ratio", (stående bølge forhold).
Yehuda Shoenfeld

Syn på vaksiner

Shoenfeld har fått størst oppmerksomhet for sitt syn på vaksiner, særlig gjelder dette vaksinen mot HPV-relatert kreft. Han har opptrådt som vitne i en rekke saker hvor pasienter som hevder seg rammet av alvorlige bivirkninger av vaksinen. Han har i denne sammenheng introdusert et eget syndrom som han har kalt ASIA (Autoimmune/inflammatory syndrome induced by adjuvants)  Denne diagnosen anerkjennes imidlertid ikke som reell av fagfeller.
I 2015 gikk Shoenfeld og seks israelske kolleger sammen med de canadiske forskerne Chris Shaw og Lucija Tomljenovic i en studie hvor det ble konkludert med at HPV-vaksinen ga adferdsendringer hos mus. Denne studien ble i 2016 trukket tilbake etter at fagfeller hadde påpekt at studiens metode ikke holdt mål og at konklusjonene som ble trukket ikke kunne støttes.
Shoenfeld deltok i 2011 i filmen The Greater Good som blant annet fremmer myten om at MMR-vaksinen fører til autisme.
Sergej Skripal

Agentvirksomhet

Skripal røpet fra 1990-årene identiteten til mange russiske agenter i Europa til MI6. Fra russisk side hevdes det at MI6 betalte ham 100 000 dollar for dette. Etter at han ble avslørt, dømte en militærdomstol i Moskva ham i 2006 til 13 års fengsel for høyforræderi i form av spionasje, og fratok ham alle titler og utmerkelser. I juli 2010 ble han benådet av den russiske president Dmitrij Medvedev, og sammen med tre andre vestspioner (blant dem atomfysikeren Igor Sutjagin) utvekslet mot ti russiske spioner som var blitt arrestert av FBI (blant dem  Anna Vassiljevna Chapman). Siden da har Skripal bodd i Storbritannia.
Skripals familie bestred alle anklager om at han hadde begått noe høyforræderi og kalte bevisene for fabrikkerte.
I 2012 døde Skripals hustru i Liudmila i Salisbury av kreft, i 2016 døde så Skripals bror som bodde i Russland. I 2017 døde Skripals 43-årige sønn plutselig under et besøk med sin kjæreste i St. Petersburg. Som dødsårsak ble leversvikt anført. Familien betvilte den diagnosen.
Den 4. mars 2018 ble Skripal funnet bevisstløs sammen med sin datter Julia Skripal på en benk i Salisbury. Hun var kommet fra Moskva for å besøke ham. De medisinske omstendigheter gjorde at det ble mistenkt at de var rammet av en målrettet forgiftning med nervegift. Begge ble innlagt på en intensivavdeling.
Synlestidae

Utseende

Ganske store, slanke, metallisk fargede vannymfer. Noen har fargede bakvinger, hos andre er begge vingepar klare.
Swedish Medical Center

Swedish Medical Center er et privat sykehus i Seattle i Washington, grunnlagt i 1910 av en svensk immigrant. Sykehuset har 1 245 sengeplasser og omkring 7 000 ansatte, herunder 2 300 leger. Swedish Medical Center har tre hovedbygninger i Seattle; i Ballard, First Hill og Cherry Hill. I tillegg har sykehuset en akuttavdeling i Issaquah og tolv lokale klinikker.
OpenLab GNU/Linux

OpenLab GNU/Linux er en tidligere Linuxdistribusjon fra Sør-Afrika som var basert på Slackware. Distribusjonen hadde et innovativt og brukerorientert design. Den ble levert på en installerbar live CD, og inkluderte OLAD (OpenLab ADministration tool), en hyperdrive-pakke som forenklet håndteringen av bevebare media, et integrert skrivebordstema med ikonsettet Nuvola, med mere.
Distribusjonen var beregnet på 32-biter i486, og benyttet skrivebordsmiljøet KDE.
Versjon 3.0.5 ble lansert 11. mai 2004. Siste versjon var 4.Z-beta conina som ble lansert 8. september 2006.
Xing (Lüliang)

Xing (kinesisk: 兴县; pinyin: Xīng Xiàn) er et fylke i provinsen Shanxi i Folkerepublikken Kina. Det er del av byprefekturet Lüliang.
Befolkningen var på 261 293 innbyggere i 1999.

Kulturminner

Det midlertidige regjeringssetet i grenseregionen Shanxi-Suiyuan og hovedkvarteret for militærområdet (Jin-Sui bianqu zhengfu ji junqu silingbu jiuzhi, 晋绥边区政府及军区司令部旧址) ble i1996 oppført på Folkerepublikken Kinas liste over kulturminner.